早秋雨霽圖
作者：崔鶠
朝代：宋

paragraphs: 我離蜀山來，赤日走東州。
奇峰作眼想，一過神已留。
翩翩宋公子，新詩藹風流。
丹青見新韵，瀟灑出林丘。
依微萬里遙，曠明一雨收。
高雲杳褰開，縞日明華秋。
風裾映山青，眇眇行李幽。
得非送將歸，色有離別憂。
念我山海癖，鍼砭不爲瘳。
目看孤鴻飛，心已麋鹿游。
吾兒能扶犁，此幘便可投。
勿言尺寸許，是中有菟裘。